
Betegtájékoztató: Információk a beteg számára

Dimethyl fumarate Glenmark 120 mg gyomornedv-ellenálló kemény kapszula
Dimethyl fumarate Glenmark 240 mg gyomornedv-ellenálló kemény kapszula

dimetil-fumarát


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

0. Milyen típusú gyógyszer a Dimethyl fumarate Glenmark 120 mg, illetve 240 mg gyomornedv-ellenálló kemény kapszula (a továbbiakban Dimethyl fumarate Glenmark) és milyen betegségek esetén alkalmazható?
0. Tudnivalók a Dimethyl fumarate Glenmark szedése előtt
3.	Hogyan kell szedni a Dimethyl fumarate Glenmark-ot?
4.	Lehetséges mellékhatások
5.	Hogyan kell a Dimethyl fumarate Glenmark-ot tárolni?
6.	A csomagolás tartalma és egyéb információk


1. Milyen típusú gyógyszer a Dimethyl fumarate Glenmark és milyen betegségek esetén alkalmazható?

Mi a Dimethyl fumarate Glenmark?

A Dimethyl fumarate Glenmark dimetil-fumarát nevű hatóanyagot tartalmazó gyógyszer.

Milyen betegségek esetén alkalmazható a Dimethyl fumarate Glenmark?

A Dimethyl fumarate Glenmark a relapszáló-remittáló szklerózis multiplex (SM) kezelésére szolgál 13 éves és annál idősebb betegeknél.

Az SM a központi idegrendszert (KIR-t), annak részeként az agyat és a gerincvelőt is érintő, tartósan fennálló betegség. A relapszáló-remittáló SM jellemzője az idegrendszeri tünetek ismétlődő kiújulása (relapszusok). A tünetek minden betegnél mások lehetnek, de jellemző a járás zavara, az egyensúlyérzés zavara és a látászavarok (például homályos vagy kettős látás). A relapszus végén ezek a tünetek teljesen elmúlhatnak, de néhány panasz maradandó lehet.

Hogyan hat a Dimethyl fumarate Glenmark?

A Dimethyl fumarate Glenmark valószínűleg úgy hat, hogy megakadályozza, hogy a szervezet védekezőrendszere károsítsa az Ön agyát és gerincvelőjét. Ez az SM későbbi rosszabbodásának késleltetését is elősegítheti.


1. Tudnivalók a Dimethyl fumarate Glenmark szedése előtt

Ne szedje a Dimethyl fumarate Glenmark-ot:
· ha allergiás a dimetil-fumarátra vagy a gyógyszer (6. pontban felsorolt) egyéb összetevőjére;
· ha Ön feltételezhetően vagy igazoltan a progresszív multifokális leukoenkefalopátia (PML) nevű, ritka agyi fertőzésben szenved.

Figyelmeztetések és óvintézkedések
A Dimethyl fumarate Glenmark hatással lehet a fehérvérsejtszámra, a vesére és a májra. Mielőtt elkezdi szedni a Dimethyl fumarate Glenmark-ot, kezelőorvosa vérvizsgálattal meg fogja állapítani a vérében levő fehérvérsejtek számát, és ellenőrizni fogja, hogy a veséje és a mája megfelelően működik-e. A kezelés folyamán kezelőorvosa bizonyos időközönként el fogja végezni ezeket a vizsgálatokat. Ha az Ön fehérvérsejtszáma csökken a kezelés alatt, kezelőorvosa megfontolhatja további vizsgálatok elvégzését vagy a kezelés leállítását.

A Dimethyl fumarate Glenmark szedése előtt tájékoztassa kezelőorvosát, ha Önnek:
1. súlyos vesebetegsége van;
1.  súlyos májbetegsége van;
1. gyomorbetegsége vagy bélbetegsége van;
1. súlyos fertőzése (például tüdőgyulladása) van.

A Dimethyl fumarate Glenmark-kezelés alatt övsömör (herpesz zoszter) alakulhat ki. Egyes esetekben súlyos szövődmények fordultak elő. Azonnal tájékoztassa kezelőorvosát, ha azt gyanítja, hogy övsömör tüneteit tapasztalja.

Ha úgy gondolja, hogy SM-betegsége rosszabbodik (például gyengeség vagy látászavar lép fel), vagy ha bármilyen új tünetet tapasztal, azonnal beszéljen kezelőorvosával, mivel ezek a progresszív multifokális leukoenkefalopátia (PML) nevű, ritka agyi fertőzés tünetei lehetnek. A PML súlyos betegség, amely súlyos egészségkárosodáshoz vagy halálhoz vezethet.

Egy ritka, de súlyos vesebetegséget (úgynevezett Fanconi-szindrómát) jelentettek egy, a pikkelysömör (egy bőrbetegség) kezelésére alkalmazott, dimetil-fumarátot és egyéb fumársav-észtereket kombinációban tartalmazó gyógyszer esetén. Ha azt tapasztalja, hogy nagyobb mennyiségű vizeletet ürít, szomjasabb vagy a szokásosnál többet iszik, izmai gyengébbnek tűnnek, csonttörést szenved, vagy csak fájdalmai vannak, a lehető leghamarabb beszéljen kezelőorvosával, hogy ezeket kivizsgálhassa.

Gyermekek és serdülők
A gyógyszer 10 évesnél fiatalabb gyermekeknél nem alkalmazható, mert ebben a korcsoportban nem állnak rendelkezésre adatok.

Egyéb gyógyszerek és a Dimethyl fumarate Glenmark
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, különös tekintettel a következőkre:
1. fumársav-észtereket (fumarátokat) tartalmazó gyógyszerek, melyek a pikkelysömör kezelésére szolgálnak;
1. a szervezet immunrendszerére ható gyógyszerek, beleértve a kemoterápiás gyógyszereket, az immunrendszert legyengítő gyógyszereket (úgynevezett immunszuppresszánsokat) vagy az SM kezelésére szolgáló más gyógyszereket;
1. a veseműködést befolyásoló gyógyszerek, beleértve bizonyos antibiotikumokat (melyek a fertőzések kezelésére szolgálnak), vízhajtókat (diuretikumokat), bizonyos fajtájú fájdalomcsillapítókat (például ibuprofént és más hasonló gyulladásgátlókat, valamint vény nélkül megvásárolt gyógyszereket) és a lítium-tartalmú gyógyszereket is;
1. ha a Dimethyl fumarate Glenmark szedése közben bizonyos fajtájú védőoltásokat (élő kórokozókat tartalmazó vakcinákat) kap, fertőzés alakulhat ki Önnél, ezért ezt el kell kerülni. Kezelőorvosa tájékoztatni fogja Önt arról, hogy más típusú védőoltásokat (élő kórokozókat nem tartalmazó vakcinákat) kaphat-e.

A Dimethyl fumarate Glenmark egyidejű bevétele alkohollal
A Dimethyl fumarate Glenmark bevételét követő egy órában nem szabad nagy mennyiségű (50 ml-nél több), magas alkoholtartalmú (több mint 30 térfogatszázalék alkoholt tartalmazó) szeszes italt, például tömény szeszes italt fogyasztani, mert az alkohol kölcsönhatásba lép ezzel a gyógyszerrel. Ez a gyomor gyulladásához (gasztritiszhez) vezethet, különösképpen azoknál, akik egyébként is hajlamosak rá.

A Dimethyl fumarate Glenmark nátriumot tartalmaz
A készítmény kevesebb mint 1 mmol (23 mg) nátriumot tartalmaz kapszulánként, azaz gyakorlatilag „nátriummentes”.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.

Terhesség
Korlátozott információ áll rendelkezésre a gyógyszer magzatra gyakorolt hatásairól, ha terhesség alatt alkalmazzák. Ne szedje a Dimethyl fumarate Glenmark-ot, ha Ön terhes, kivéve, ha ezt megbeszélte kezelőorvosával, és ez a gyógyszer egyértelműen szükséges az Ön számára.

Szoptatás
Nem ismert, hogy a Dimethyl fumarate Glenmark hatóanyaga átjut-e az anyatejbe. Kezelőorvosa tanácsot fog adni, hogy a szoptatást vagy a Dimethyl fumarate Glenmark szedését függessze fel. Ennek során felméri, hogy mekkora előnnyel jár gyermeke számára a szoptatás, és hogy Önnek mekkora előnye származik a kezelésből.

A készítmény hatásai a gépjárművezetéshez és a gépek kezeléséhez szükséges képességekre
A Dimethyl fumarate Glenmark várhatóan nem befolyásolja a gépjárművezetéshez és a gépek kezeléséhez szükséges képességeket.


3. Hogyan kell szedni a Dimethyl fumarate Glenmark-ot?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát.

Kezdő adag: naponta kétszer 120 mg.
Ezt a kezdő adagot szedje az első 7 nap, ezután szedje a szokásos adagot.

Szokásos adag: naponta kétszer 240 mg.

A Dimethyl fumarate Glenmark szájon át alkalmazandó.

A kapszulákat egészben nyelje le, vízzel. Ne nyissa szét, ne törje össze, ne oldja fel, ne szopogassa el, illetve ne rágja össze a kapszulát, mert ez fokozhatja bizonyos mellékhatások kialakulását.

A Dimethyl fumarate Glenmark-ot étkezés közben vegye be – ez segíthet néhány nagyon gyakori (a 4. pontban felsorolt) mellékhatás enyhítésében.

Ha az előírtnál több Dimethyl fumarate Glenmark-ot vett be
Ha túl sok kapszulát vett be, azonnal tájékoztassa a kezelőorvosát. Az alábbi, 4. pontban leírt mellékhatásokhoz hasonló tüneteket észlelhet.

Ha elfelejtette bevenni a Dimethyl fumarate Glenmark-ot
Ne vegyen be kétszeres adagot az elfelejtett vagy kihagyott adag pótlására.

Beveheti a kihagyott adagot, amennyiben legalább 4 órát hagy az adagok bevétele között. Ellenkező esetben várjon a következő tervezett adagjáig.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Súlyos mellékhatások
A Dimethyl fumarate Glenmark csökkentheti a limfocitaszámot (a fehérvérsejtek egyik fajtája). Az alacsony fehérvérsejtszám miatt fokozódhat a fertőzések, köztük egy ritka agyi fertőzés, az úgynevezett progresszív multifokális leukoenkefalopátia (PML) kockázata. A PML súlyos egészségkárosodáshoz vagy halálhoz vezethet. A PML 1–5 év kezelés után alakult ki, ezért kezelőorvosának a kezelés során továbbra is ellenőriznie kell az Ön fehérvérsejtszámát, és Önnek figyelnie kell a PML lent leírt lehetséges tüneteit. A PML kockázata nagyobb lehet, ha Ön korábban a szervezete immunrendszerének működését csökkentő gyógyszert szedett.

A PML tünetei hasonlóak lehetnek ahhoz, mint amiket az SM kiújulásakor tapasztal. A tünetek közé a következők tartozhatnak: a test újonnan kialakuló vagy rosszabbodó féloldali gyengesége, ügyetlenség, a látás, a gondolkodás és az emlékezet zavarai, zavartság vagy személyiségváltozás, beszédzavar vagy kommunikációs nehézség, amelyek több napig is tarthatnak. Ezért nagyon fontos, hogy a lehető leghamarabb beszéljen kezelőorvosával, ha úgy gondolja, hogy SM-betegsége rosszabbodik, vagy ha bármilyen új tünetet észlel a Dimethyl fumarate Glenmark-kezelés során. Továbbá, beszéljen partnerével vagy gondozójával, és tájékoztassa őket a kezeléséről. Olyan tünetek is kialakulhatnak, amelyeket lehet, hogy Ön nem vesz észre.

→Azonnal hívja kezelőorvosát, ha a felsorolt tünetek bármelyikét észleli.

Súlyos allergiás reakciók
A súlyos allergiás reakciók gyakorisága a rendelkezésre álló adatokból nem állapítható meg (nem ismert).

Az arc vagy a test bőrének kipirosodása egy nagyon gyakori mellékhatás. Súlyos allergiás reakciót (anafilaxia) jelezhet azonban, ha a kipirulást vörös bőrkiütés vagy csalánkiütés megjelenése kíséri, és az alábbi tünetek bármelyikét tapasztalja:
· az arc, az ajak, a száj vagy a nyelv duzzanata (angioödéma);
· zihálás, légzési nehézség vagy légszomj (diszpnoé, hipoxia);
· szédülés vagy eszméletvesztés (hipotenzió).

→Hagyja abba a Dimethyl fumarate Glenmark szedését, és azonnal forduljon orvoshoz.

Egyéb mellékhatások
Nagyon gyakori (10-ből több mint 1 beteget érinthet):
· az arc vagy a test kipirosodása, melegség illetve forróság érzése, vagy égő érzés vagy viszketés;
· hasmenés;
· émelygés (hányinger);
· hasi fájdalom vagy hasi görcsök.

→Ha étkezés közben veszi be a gyógyszerét, az enyhítheti a fenti mellékhatásokat.

A ketonoknak nevezett, a szervezet által természetes úton előállított anyagok nagyon gyakran megjelennek a Dimethyl fumarate Glenmark-kal kezelt betegek vizeletében.

Beszéljen kezelőorvosával arról, hogyan kezelje ezeket a mellékhatásokat. Kezelőorvosa csökkentheti az adagját. Ne csökkentse az adagját, hacsak kezelőorvosa nem utasítja erre.

Gyakori (10-ből legfeljebb 1 beteget érinthet):
· a belek hámrétegének gyulladása (gasztroenteritisz);
· hányás;
· emésztési zavar (diszpepszia);
· a gyomornyálkahártya gyulladása (gasztritisz);
· emésztőrendszeri zavar;
· égő érzés;
· hőhullám, melegségérzet;
· bőrviszketés (pruritusz);
· bőrkiütés;
· rózsaszín vagy piros foltok a bőrön (eritéma);
· hajhullás (alopécia).

Mellékhatások, melyek a vérvizsgálatok vagy vizeletvizsgálatok eredményeiben jelentkezhetnek
· alacsony fehérvérsejtszám (limfopénia, leukopénia) a vérben. A fehérvérsejtek számának csökkenése azt jelentheti, hogy a szervezete kevésbé tudja leküzdeni a fertőzéseket. Ha súlyos fertőzése, például tüdőgyulladása van, azonnal tájékoztassa kezelőorvosát.
· fehérje (albumin) a vizeletben;
· a májenzimek (GPT [ALAT], GOT [ASAT]) szintjének megemelkedése a vérben.

Nem gyakori (100-ból legfeljebb 1 beteget érinthet):
· allergiás reakciók (túlérzékenység);
· a vérlemezkék számának csökkenése.

Ritka (1000-ből legfeljebb 1 beteget érinthet):
· májgyulladás és a májenzimszintek emelkedése (glutamát-piruvát-transzamináz, más néven alanin-aminotranszferáz vagy glutamát-oxálacetát-transzamináz, más néven aszpartát-aminotranszferáz a bilirubinnal együtt).

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):
· övsömör (herpesz zoszter) a következő tünetekkel: hólyagok, égő, viszkető érzés vagy fájdalom a bőrön, jellemzően a felsőtest vagy az arc egyik oldalán, valamint egyéb tünetek, például a fertőzés korai szakaszában a láz és a gyengeség, amelyet zsibbadás, viszketés vagy erős fájdalommal járó vörös foltok megjelenése követ;
· orrfolyás (rhinorrhoea).

Gyermekek és serdülők (legalább 13 évesek)
A fent felsorolt mellékhatások gyermekekre és serdülőkre is vonatkoznak.
Néhány mellékhatás gyermekeknél és serdülőknél gyakrabban fordult elő, mint felnőtteknél, például fejfájás, hasi vagy gyomortáji fájdalom, hányás, torokfájás, köhögés és fájdalmas menstruáció.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségek valamelyikén keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Dimethyl fumarate Glenmark-ot tárolni?

A gyógyszer gyermekektől elzárva tartandó!

A buborékcsomagoláson és a dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Dimethyl fumarate Glenmark?

A készítmény hatóanyaga a dimetil-fumarát.

Dimethyl fumarate Glenmark 120 mg gyomornedv-ellenálló kemény kapszula: 120 mg dimetil-fumarátot tartalmaz gyomornedv-ellenálló kemény kapszulánként. 
Dimethyl fumarate Glenmark 240 mg gyomornedv-ellenálló kemény kapszula: 240 mg dimetil-fumarátot tartalmaz gyomornedv-ellenálló kemény kapszulánként.

Egyéb összetevők: 
Kapszulatöltet (gyomornedv-ellenálló bevonattal ellátott minitabletták): mikrokristályos cellulóz, kroszkarmellóz-nátrium, talkum (E 553b), vízmentes kolloid szilícium-dioxid, magnézium-sztearát, trietil-citrát (E 1505), metakrilsav-metil-metakrilát kopolimer (1:1), metakrilsav-etil-akrilát-kopolimer (1:1) 30%-os diszperzió, szimetikon (30%-os emulzió).

Dimethyl fumarate Glenmark 120 mg gyomornedv-ellenálló kemény kapszula
Kapszulahéj felső része: zselatin, sárga vas-oxid (E 172), titán-dioxid (E 171), brillantkék FCF (E 133), fekete vas-oxid (E 172), tisztított víz.
Kapszulahéj alsó része: zselatin, titán-dioxid (E 171), tisztított víz.

Dimethyl fumarate Glenmark 240 mg gyomornedv-ellenálló kemény kapszula
Kapszulahéj felső része: zselatin, sárga vas-oxid (E 172), titán-dioxid (E 171), brillantkék FCF (E 133), fekete vas-oxid (E 172), tisztított víz.
Kapszulahéj alsó része: zselatin, sárga vas-oxid (E 172), titán-dioxid (E 171), brillantkék FCF (E 133), fekete vas-oxid (E 172), tisztított víz.

Jelölőfesték: sellak, propilénglikol, kálium-hidroxid, fekete vas-oxid (E 172).

Milyen a Dimethyl fumarate Glenmark külleme és mit tartalmaz a csomagolás?

Dimethyl fumarate Glenmark 120 mg gyomornedv-ellenálló kemény kapszula
Fehér vagy törtfehér, kerek minitablettákat tartalmazó, 20 mm hosszú, 1-es méretű kemény zselatin kapszula, fehér, átlátszatlan alsó résszel, amelyen fekete jelölőfestékkel nyomtatott „307” jelölés található, valamint kék felső résszel, amelyen fekete jelölőfestékkel nyomtatott „G” jelölés látható. 

Kiszerelések:
14 db, 28 db vagy 56 db kapszula PVC/PVDC//Al buborékcsomagolásban és dobozban.
14×1 db, 28×1 db vagy 56×1 db kapszula adagonként perforált PVC/PVDC//Al buborékcsomagolásban és dobozban.

Dimethyl fumarate Glenmark 240 mg gyomornedv-ellenálló kemény kapszula
Fehér vagy törtfehér, kerek minitablettákat tartalmazó, 22 mm hosszú, 0-ás méretű kemény zselatin kapszula, kék alsó résszel, amelyen fekete jelölőfestékkel nyomtatott „308” jelölés található, valamint kék felső résszel, amelyen fekete jelölőfestékkel nyomtatott „G” jelölés látható.

Kiszerelések:
56 db, 112 db, 168 db vagy 196 db kapszula PVC/PVDC//Al buborékcsomagolásban és dobozban:
56×1 db, 112×1 db, 168×1 db vagy 196×1 db kapszula adagonként perforált PVC/PVDC//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Glenmark Pharmaceuticals s.r.o, 
Hvězdova 1716/2b, 
140 78 Praha 4
Csehország

Gyártó
Glenmark Pharmaceuticals s.r.o, 
Fibichova 143/II
Pražské Předměstí
56617 Vysoke Myto
Csehország

Dimethyl fumarate Glenmark 120 mg gyomornedv-ellenálló kemény kapszula
OGYI-T-24807/01	14×	PVC/PVDC//Al buborékcsomagolásban

Dimethyl fumarate Glenmark 240 mg gyomornedv-ellenálló kemény kapszula
OGYI-T-24807/02	56×	PVC/PVDC//Al buborékcsomagolásban

Ezt a gyógyszert az Európai Gazdasági Térség tagállamaiban az alábbi neveken engedélyezték:

Ausztria		Dimethylfumarat Glenmark 120 mg magensaftresistente Hartkapseln
				Dimethylfumarat Glenmark 240 mg magensaftresistente Hartkapseln
Portugália		Fumarato de dimetilo Glenmark 120 mg cápsulas gastrorresistentes
				Fumarato de dimetilo Glenmark 240 mg cápsulas gastrorresistentes
Magyarország		Dimethyl fumarate Glenmark 120 mg gyomornedv-ellenálló kemény kapszula
				Dimethyl fumarate Glenmark 240 mg gyomornedv-ellenálló kemény kapszula
Észtország		Dimethyl fumarate Glenmark
Litvánia		Dimethyl fumarate Glenmark 120 mg skrandyje neirios kietosios kapsulės
				Dimethyl fumarate Glenmark 240 mg skrandyje neirios kietosios kapsulės
Lettország		Dimethyl fumarate Glenmark 120 mg zarnās šķīstošās cietās kapsulas
				Dimethyl fumarate Glenmark 240 mg zarnās šķīstošās cietās kapsulas

